
Referat

privind aprobarea organizării în luna aprilie 2014 de către Municipiul Timişoara în cooperare cu Fundaţia Eurolink-Casa Europei a evenimentului „Sesiunea de operaţionalizare a Centrului Zonal de Competititivitate şi Training SUERD” şi alocarea sumei de 9.000 lei de la bugetul local pentru acoperirea cheltuielilor implicate de organizarea evenimentului
La propunerea Fundaţiei Eurolink-Casa Europei, Municipiul Timişoara şi-a exprimat interesul de a se afilia la Platforma Comunităţilor Locale Riverane Dunării din România (C.L.D.R.), precum şi de a participa la organizarea evenimentului „Sesiunea de operaţionalizare a Centrului Zonal de Competititivitate şi Training SUERD”.

Centrele Zonale de Competitivitate şi Training SUERD, formează Platforma C.L.D.R – România şi reprezintă o reţea la nivel naţional. Acestea urmează să fie recipientele fondurilor pentru implementarea SUERD (Strategiei Uniunii Europene pentru Regiunea Dunării) în România şi vor constitui în acelasi timp interfaţa operaţională în raport cu organismele de gestiune de la Viena, Stuttgart şi Bruxelles, mai ales, dar şi cu coordonatorii celorlalte axe prioritare de intervenţie SUERD. Chiar dacă Municipiul Timişoara nu are acces direct la Dunăre, are interes în susţinerea acestei colaborări datorită accesului indirect prin Canalul Navigabil Bega care face parte din sistemul Rin-Main-Dunăre (Coridorul de transport Pan European nr. VII care face legătura între Marea Nordului şi Marea Neagră), iar Primarul Municipiului Timişoara, domnul Nicolae Robu este „Ambasador Special al Regiunii Dunării din partea României”.

Prin HCL nr. 101/11.03.2014 a fost aprobată încheierea Protocolului de cooperare dintre Municipiul Timişoara şi Fundaţia Eurolink-Casa Europei. Protocolul stipulează interesul convergent al părţilor, respectiv Municipiul Timişoara şi Fundaţia Eurolink, de a colabora prin derularea de activităţi comune  care să contribuie la transpunerea în practică a obiectivelor Strategiei Uniunii Europene pentru Regiunea Dunării.
Fundaţia Eurolink-Casa Europei propune organizarea la Timişoara în data de 25 aprilie 2014 a evenimentului „Sesiunea de operaţionalizare a Centrului Zonal de Competititivitate şi Training SUERD”. Evenimentul va fi sub forma unei sesiuni interactive cu întrebări şi răspunsuri, cu expunere de soluţii şi alternative şi cu susţinere explicită de idei şi proiecte, cu durata de o zi. Participanţii din grupul-ţintă vor fi aproximativ 50 de persoane cu  un interes specific de implicare în proiecte şi participarea la consorţii, de extindere a sferei de influenţă şi a celei de parteneri din alte zone din macro-regiunea Dunării etc. Rezultat final va consta în punerea bazelor Centrului Zonal de Competitivitate şi Training, demararea formării biroului de informare şi reprezentare, transmiterea ideilor de proiecte şi solicitările de parteneriat către Germania şi Viena, începerea acţiunii de lobby instituţional pentru susţinerea proiectelor zonale, începerea incubării ideilor şi proiectelor în context sub-regional şi internaţional cu termen-limită ferm.

Fundaţia Eurolink-Casa Europei, în calitate de co-organizator al evenimentului, va asigura pregătirea logistică a evenimentului şi promovarea acestuia, speakeri şi invitaţi pentru dezbaterea organizată, va realiza planul de acţiune şi micro-strategia de lucru a Centrului Zonal de Competitivitate şi Training SUERD, va acorda informare şi consiliere echipei Centrului Zonal creat pentru semestrul întâi al anului 2014 şi va prelua şi transmite proiectele şi iniţiativele zonale către Platforma Urbană a Regiunii Dunării de la Viena.
Pentru organizarea evenimentului a fost estimat că va fi necesară suma de 9.000 lei pentru efectuarea următoarelor cheltuieli:

· cheltuieli pentru servicii organizare eveniment: 5.500 lei;
· cheltuieli pentru cazarea echipei reprezentanţilor Fundaţiei Eurolink-Casa Europei: aprox. 2.000 lei;
· cheltuieli pentru găzduirea evenimentului, trataţie etc.: aprox. 1.500 lei.
Precizăm că suma necesară organizării evenimentului există alocată în bugetul local aferent anului 2014 la capitolul 67.02 – Cultură, recreere, religie, respectiv subcapitolul 67.02.50 – Alte acţiuni în domeniul culturii, recreerii şi religiei.
Având în vedere cele mai sus menţionate, propunem spre aprobare următoarele:
1. Aprobarea organizării în luna aprilie 2014 de către Municipiul Timişoara în cooperare cu Fundaţia Eurolink-Casa Europei a evenimentului „Sesiunea de operaţionalizare a Centrului Zonal de Competititivitate şi Training SUERD”.

2. Aprobarea alocării sumei de 9.000 lei de la bugetul local pentru acoperirea cheltuielilor implicate de organizarea evenimentului prevăzut la punctul 1.

